# Fudi de l'illa de Maurici

El fudi de l'illa de Maurici (Foudia rubra) és una espècie d'ocell pertanyent a la família dels plocèids (Ploceidae).

## Morfologia

* Fa 14 cm de llargària total.
* Presenta dimorfisme sexual: el mascle, durant el període reproductor, té el cap, el coll i el pit de color vermell brillant, mentre que l'esquena, les ales i la cua són marró oliva fosc tacades de cafè pàl·lid. Les ales presenten dues franges blanques. Durant la resta de l'any, el mascle perd el seu color vermell viu i s'assembla a la femella, la qual és de color marró rovellat.
* El bec del mascle és lleugerament ganxut i negre.

## Reproducció

És monògam i manté, generalment, territoris de més d'1 hectàrea exclusivament amb un sol company, tot i que n'hi ha observacions de mascles amb més d'una femella. La reproducció té lloc des de principis de l'abril fins a les acaballes del juny, i tots dos sexes construeixen el niu. La posta consta de 2-4 ous, els quals es desclouran al cap de dues setmanes després de ser covats per la femella. El mascle ajudarà a alimentar els pollets fins a l'emplomissada i el posterior abandonament del niu. Al final de la temporada de reproducció, els adults realitzen una muda completa.

## Alimentació

Menja principalment invertebrats i, secundàriament, nèctar, fruits, llavors i ous d'aus i dragons.

## Hàbitat

Viu a tota mena de boscos, fins i tot en aquells envaïts per espècies vegetals introduïdes. A l'illa de Maurici, les majors densitats d'aquesta espècie es troben en petites plantacions d'arbres exòtics envoltats de boscos nadius degradats. En canvi, a l'Île aux Aigrettes habita els boscos de banús de les terres baixes i els matollars costaners.

## Distribució geogràfica

Es troba al sud-oest de l'illa de Maurici i a l'Île aux Aigrettes.

## Costums

* Les parelles d'aquesta espècie defensen el mateix territori durant tot l'any i no realitzen migracions estacionals.
* És arborícola i es desplaça des de les capçades dels arbres fins arran de terra.

## Estat de conservació

Les seues principals amenaces són la destrucció dels boscos on viu, la competència de Foudia madagascariensis i els nivells particularment alts de depredació dels ous per part de la rata negra (Rattus rattus) i el macaco menjacrancs (Macaca fascicularis). Els esforços per protegir aquesta espècie s'han centrat en l'establiment de poblacions en illes lliures de depredadors, com es va fer a l'Île aux Aigrettes l'any 2003 amb l'alliberament d'exemplars criats en captivitat i que ha donat molt bons resultats. Altres mesures de conservació inclouen la restauració dels boscos autòctons i l'establiment de plantacions d'arbres exòtics, però no invasius (com ara, Cryptomeria japonica, el qual sembla repel·lir els depredadors mamífers).

## Referències

* ↑ «Fudi de l'illa de Maurici». Cercaterm. TERMCAT, Centre de Terminologia. Rev. 20/02/2022(català)
* ↑ The Taxonomicon (anglès)
* 1 2 3 4 ARKive Arxivat 2009-12-12 a Wayback Machine. (anglès)
* ↑ Encyclopaedia Mauritiana Arxivat 2010-07-05 a Wayback Machine. (anglès)
* ↑ Safford, R.J., (1997a). The annual cycle and breeding behaviour of the Mauritius Fody Foudia rubra. Ostrich, 68(2): 58 - 67.
* ↑ Garrett, L.J.H., Jones, C.G., Cristinacce, A. i Bell, D.J., (2007). Competition or co-existence of reintroduced, critically endangered Mauritius fodies and invasive Madagascar fodies in lowland Mauritius?. Biological Conservation, 140: 19 - 28.
* ↑ Safford, R.J., (1997a).
* ↑ BirdLife International Arxivat 2009-01-03 a Wayback Machine. (anglès)
* ↑ Cristinacce, A., Handschuh, M., Switzer, R. A., Cole, R. E., Tatayah, V., Jones, C. G. i Bell, D., (2009). The release and establishment of Mauritius Fodies Foudia rubra on Ile aux Aigrettes, Mauritius. Conserv. Evid. 6: 1-5
* ↑ Cristinacce, A., Swtitzer, R. A., Cole, R. E., Jones, C. G. i Bell, D. J., (2009). Increasing use of exotic forestry tree species as refuges from nest predation by the critically endangered Mauritius Fody Foudia rubra. Oryx 43: 97-103.
* ↑ Safford, R.J., (1997). Nesting success of the Mauritius Fody Foudia rubra in relation to its use of exotic trees as nest sites. Ibis, 139(3): 555 - 559.
* ↑ Safford, R.J. i Jones, C.G., (1998). Strategies for land-bird conservation on Mauritius. Conservation Biology, 12: 169 - 176.
* ↑ Cheke, A. S., (1987). The ecology of the smaller land-birds of Mauritius. P. 151-207 a Diamond, A.W., ed. Studies in Mascarene island birds. Cambridge, la Gran Bretanya: Cambridge University Press.
* ↑ Nesting success of the Mauritius Fody Foudia rubra in relation to its use of exotic trees as nest sites (anglès)

## Enllaços externs

* Mauritian Wildlife Foundation (anglès)
* Avianweb (anglès)